*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 15ης Οκτωβρίου 1984

για την παροχή εγκρίσεως στα κράτη μέλη να παρατείνουν ή ανανεώσουν σιωπηρά ορισμένες εμπορικές συμφωνίες που έχουν συνάψει με τρίτες χώρες

(84/492/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την απόφαση 69/494/ΕΟΚ του Συμβουλίου της 16ης Δεκεμβρίου 1969 περί της προοδευτικής ομοιομορφίας των συμφωνιών των σχετικών με τις εμπορικές σχέσεις των κρατών μελών με τις τρίτες χώρες και τη διαπραγμάτευση των κοινοτικών συμφωνιών (1), και ιδίως το άρθρο 3,

την πρόταση της Επιτροπής,

Εκτιμώντας:

ότι, για τις αναφερόμενες στο παράρτημα συμφωνίες και πρωτόκολλα, η δυνατότητα παρατάσεως ή σιωπηρής ανανεώσεως μετά τη μεταβατική περίοδο παρασχέθηκε τελευταία με την απόφαση 83/401/ΕΟΚ (2)·

ότι τα ενδιαφερόμενα κράτη μέλη ζήτησαν την έγκριση να παρατείνουν ή ανανεώσουν αυτές τις συμφωνίες, για την αποφυγή μιας διακοπής στις συμβατικές τους εμπορικές σχέσεις με τις ενδιαφερόμενες τρίτες χώρες·

ότι, πάντως, οι περισσότεροι από τους τομείς που καλύπτονται από αυτές τις εθνικές συμφωνίες αποτελούν πλέον αντικείμενο κοινοτικών συμφωνιών· ότι, υπό τις συνθήκες αυτές, πρόκειται για άδεια διατηρήσεως των εθνικών συμφωνιών για τομείς μη καλυπτόμενους από κοινοτικές συμφωνίες και μόνο· ότι, εξάλλου, η έγκριση αυτή δεν μπορεί να παραβλάψει την υποχρέωση των κρατών μελών να αποφύγουν και, κατά περίπτωση, να εξαλείψουν κάθε ασυμβίβαστο μεταξύ των συμφωνιών αυτών και των διαξάξεων του κοινοτικού δικαίου·

ότι, επιπλέον, οι διατάξεις των συμφωνιών που μπορούν να παραταθούν ή να ανανεωθούν σιωπηρά δεν πρέπει να προκαλέσουν εμπόδιο, κατά την οικεία χρονική περιόδο, στη θέση σ' εφαρμογή της κοινής εμπορικής πολιτικής·

ότι τα ενδιαφερόμενα κράτη μέλη δήλωσαν ότι η παράταση ή σιωπηρή ανανέωση των συμφωνιών αυτών δεν είναι τέτοιας φύσεως ώστε να εμποδίσουν την έναρξη των κοινοτικών διαπραγματεύσεων με τις τρίτες ενδιαφερόμενες χώρες και τη μεταφορά των εμπορικών τμημάτων των συμφωνιών αυτών στις κοινοτικές συμφωνίες, ούτε να εμποδίσουν, κατά την εν λόγω περίοδο, τη θέσπιση αναγκαίων μέτρων για τη συμπλήρωση της ομοιομορφίας των καθεστώτων εισαγωγής των κρατών μελών·

ότι, στο πέρας των διαβουλεύσεων που προβλέπονται στο άρθρο 2 της αποφάσεως 69/494/ΕΟΚ διαπιστώθηκε, όπως το επιβεβαιώνουν οι παραπάνω δηλώσεις των ενδιαφερομένων κρατών μελών, ότι οι διατάξεις των συμφωνιών που μπορεί να παραταθούν ή να ανανεωθούν δεν προκαλούν εμπόδιο, κατά την οικεία χρονική περίοδο, για τη θέση σε εφαρμογή της κοινής εμπορικής πολιτικής ·

ότι, υπό τις συνθήκες αυτές, οι συμφωνίες αυτές μπορούν να παραταθούν ή να ανανεωθούν σιωπηρά για περιορισμένη χρονική περίοδο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι εμπορικές συμφωνίες και πρωτόκολλα, που έχουν συναφθεί από τα κράτη μέλη με τρίτες χώρες και απαριθμούνται στο παράρτημα, μπορούν, μέχρι την ημερομηνία που ορίζεται για καθεμία απ' αυτές, να παραταθούν ή ανανεωθούν σιωπηρά, για τους τομείς που δεν καλύπτονται από συμφωνίες μεταξύ της Κοινότητας και των σχετικών τρίτων χωρών, και εφόσον οι διατάξεις τους δεν συγκρούονται με τις υφιστάμενες κοινές πολιτικές.

Άρθρο 2

Η παρούσα απόφαση απευθύνεται στα κράτη μέλη.

Λουξεμβούργο, 15 Οκτωβρίου 1984.

Για το Συμβούλιο

Ο Πρόεδρος

J. BRUTON

(1) ΕΕ αριθ. L 326 της 29. 12. 1969, σ. 39.

(2) ΕΕ αριθ. L 233 της 24. 8. 1983, σ. 19.